Matovič, Igor, podpredseda vlády a minister financií SR (2022-09-20):
Opätovne sa mi ťažko hovorí po ďalšom odborníkovi zo strany SaS, ale ja by som ťa chcel poprosiť, Marián, si predseda finančného výboru, skús si aspoň naštudovať tú novelu, ktorú predkladáme. Potom nebudeš musieť si vymýšľať tu naozaj doslova že bludy. Hovoríš o tom, toto je presne to riešenie, čo sme hovorili, lebo teraz konečne pomôžeme tým chudobným. Vôbec to tak nie je. Vy ste hovorili, že všetkým ľuďom, ktorí zarábajú menej ako minimálnu mzdu, zoberieme návrhom daňového bonusu a len bohatým pomôžeme. To hovoril váš predseda na tlačových konferenciách. Opakovane ste to klamali takýmto spôsobom ľudí, hoci to absolútne nebola pravda. Týmto len dolaďujeme to, že aby sme, vôbec to nie je potrebné na to, aby normálne fungoval nový návrh a vyšší návrh daňových bonusov, len chceme v rôznych takých dielčích situáciách, možno to budú tri, štyri, päť percent ľudí, dosiahnuť, aby náhodou sa im nestalo, že keď si spočítajú svoj vlastný príjem rodinný a si napočítajú na to, koľko teoreticky by mali, ak by sa posudzoval ich rodinný príjem, aký by mali nárok na daňové bonusy a keď si to rozpočítajú samostatne, aby nemali pocit krivdy, že im takýmto spôsobom vyšlo menej. To sa môže dotýkať aj bohatších rodín, áno, aj chudobnejších. V tej chudobnejšej možno to znamená viac, v tej bohatšej tých pár eur navyše znamená menej. Každopádne po prijatí tohto návrhu zákona sa rodiny budú mať lepšie. Viem, čo si tu hovoril teda, že nemali by sme komplikovať systém a vy ste na to upozorňovali, len to bude zbytočne komplikovanejšie. Ale povedzme si pravdu. Ja som s vami absolvoval dokopy 14 rokovaní o pomoci ľuďom a vaše jediné riešenie bolo to najjednoduchšie, priznajme, že áno, vtedy by sme vôbec neskomplikovali systém, že nerobme nič. Toto riešenie na pomoc rodinám a ľuďom na Slovensku v prípade energetickej krízy, na ktorú sme upozorňovali od januára tohto roku, ste navrhovali opakovane, ešte raz podotýkam, dve slovíčka, nerobme nič. Áno, máš pravdu, nerobiť nič je najjednoduchšie, vôbec nekomplikujeme systém, žiadna účtovníčka nebude sa museť naučiť možno ako vypočítať vyšší daňový bonus. Ale ja som naozaj úprimne hrdý, že rodiny od nového roku budú mať k dispozícii na každé dieťa, ak prejde ešte aj tá zmena, o ktorej som hovoril, zmena krúžkovného na keš, 200 eur v hotovosti. Fico im dával 23 eur rodinný prídavok, daňový bonus dieťa nad 15 rokov 20, neviem, tuším 25,88 približne. Nech to bolo 48-49 eur. My tú sumu spoločne s vami, však bez vás by tie zákony neplatili, ideme zdvihnúť na viac ako štvornásobok, o 300 %. On by im to zvyšoval možno do roku 2700 tým tempom, akým zvyšoval daňové bonusy a rodinné prídavky. My máme byť spolu na čo hrdí. Robíme obrovskú vec pre rodiny, obrovskú vec preto, aby sme zadosťučinili tomu, čo je napísané aj v ústave, že ten štát má byť prosociálny, prorodinný. Doteraz to tu bolo prooligarchický, prozlodejský a povedali sme si, že stačilo. Spoločne sme prijali naozaj úžasné rozhodnutie, že pomôžeme rodinám a, Marián, naozaj, mňa veľmi, veľmi mrzí, že SaS nebola schopná ani len raz povedať, že teda tým rodinám niečo pridajme. Ten taký, by som povedal, až asociálny bezcit počas tých koaličných rokovaní bol nie že odzbrojujúci, bol strašný. To neboli že zimomriavky z toho, že ste vytešený z toho, že prijmete dobré rozhodnutie, ale že zrazu zisťujete, že pred sebou máte človeka, ktorý má nula EQ, že môžte mu hovoriť koľkokoľvek, že rastú ceny, inflácia rastie, od nového roku pôjde, obrovsky vzrastú ceny energií, napriek tomu vy jak verklík dokolečka, nerobme nič, to sa poddá, nerobme nič. No sorry, my sme za to, pod to podpísať nemohli. Áno, podľa tvojej teórie bolo by to najjednoduchšie, nulový zásah do právneho systému, nemuselo, aj papier by sa ušetril, nemuseli by sme teraz tu sedieť, nemuseli by sme tu možno svietiť, lebo však nerobme nič, nevyžaduje nič alebo vyžaduje nič. Ale myslím si, že my všetci alebo vy ste tu zvolení, vlastne aj ja som tu zvolený bol za to, aby sme ľuďom práveže v ťažkých situáciách pomáhali. A keď môžme a máme tu príležitosť urobiť zo Slovenska skutočne prorodinný štát, tak to urobme, tak tú príležitosť využime. Možno potom keď budeme babky, dedkovia a budeme na to spomínať, tak možno to bude jediný svetlý moment, na ktorý budeme spolu spomínať. Ale verím tomu, že budeme na neho hrdí. Takže, Marián, nabudúce by som poprosil prečítať si novelu zákona, naštudovať si, čo vlastne zahŕňa a zároveň potom priznať, že ten váš prístup k rodinám a k životu, k ochrane života, k deťom je úplne, úplne diametrálne iný možno jak prístup väčšiny ľudí v tejto sále. Možno váš prístup je, však teda dobre. Však kto jak sa narodí, nech sa nejako živí. Hlavne, aby boli nízke dane, najlepšie nulá cela nula nič a keď teda niekto na to nemá, nemá schopnosti alebo má nejaké znevýhodnenie, však jednoducho on si za to môže, však nech sa tam napasie trávy. Toto, takýto sociálny štát, prorodinný štát my s vami budovať nechceme. Áno, vy ste sa vzbúrili, vám vadil, vy ste využili zámienku rodinného balíčka na to, aby ste sa pokúsili povaliť vládu. Aby sa pokúsili povaliť koalíciu a rozbiť teda ďalšiu demokratickú a protikorupčnú vládu. A ja sa naozaj čudujem, že teda keď vám to tak strašne až živočíšne vadilo, tá pomoc rodinám, prečo ste nevyužili veto. Mali ste ho k dispozícii, mohli ste ho využiť. Keď sme ten návrh dali na koaličnej rade, mohli ste povedať vetujeme, ďalej o tom debata nebude. Nespravili ste to. Mohli ste to urobiť pri prvom čítaní. Vetujeme. Alebo na vláde, pardon, ešte. Nepovedali ste to, nespravili ste to, nevyužili ste tie štyri písmenká. Zastavili by ste tú katastrofu pre Slovensko, kedy zrazu ideme pomáhať rodinám sumou 100 miliónov eur ročne, pardon, mesačne. 1,2 miliardy navyše, navyše ročne. Vy ste to veto nepoužili. Ani vtedy, keď sme sem predkladali to prvé čítanie ste neprišli a nepovedali veto, zastavujeme to, nerokujte o tom, neprajeme si to. Ani pri tom druhom čítaní ste to veto nepoužili, ani pri tom prelomovaní veta prezidentky ste nepovedali, že keď prelomíte to veto alebo my vám zakazujeme, používame veto z koaličnej zmluvy, aby sme zastavili tú možnosť, tú zvrhlosť, že vy chcete pomôcť rodinám. My súhlasíme s prezidentkou, že netreba rodinám pomáhať. Nevyužili ste to, mali ste jedna, dve, tri, štyri, päť, päť možností, ani raz ste to nevyužili. A keď sa prelomilo veto, ticho po pěšině, a zrazu po dvoch týždňoch vytiahnete argument, že my sme si dovolili schváliť rodinný balíček pomoc rodinám ako argument na povalenie vlády. Lebo podľa vás to nebolo v súlade s verejným záujmom, nebolo to kóšer legislatívne. My sme si dovolili znásilniť legislatívny proces, my sme si dovolili tým zaťažiť verejné financie, spôsobilo to rozvrat verejných financií. Všetko čomu ste mohli zabrániť štyrmi písmenkami v – e – t – o. A čuduj sa svete, štyri písmenká ste nevytiahli, nepoužili. Úmyselne ste nás nechali žiť s tým, že platia vaše verejné slová, verejný prísľub, že nepodporíme vás v tom, ale nebudeme vám brániť v tom, aby ste si to schválili s opozíciou a keď to schválite z opozíciou nebudeme to považovať za porušenie koaličnej zmluvy. My sme sa riadili len vašim verejným prísľubom. Slovami, ktoré vyslovil váš predseda strana Richard Sulík opakovane, verejne. Ešte raz opakujem. Verejne váš predseda sľúbil, odkázal ostatným koaličným partnerom, že nám rodinný balíček nepodporíte, ale urobíte nám tú láskavosť, že si to môžme schváliť s opozíciou v parlamente, čo sme aj urobili, a nebudete to považovať za porušenie koaličnej zmluvy. A nepoužili ste ani jedenkrát veto. Ale aká bola potom realita, ako ste dodržali slovo? Miesto toho, aby ste spravili to, čo ste sľúbili, ste využili schválenie rodinného balíčka. Pomoc rodinám ste využili na to, aby ste si našli zámienku na povalenie tretej demokratickej a protikorupčnej vlády. Naozaj potom je úplne legitímne, nemôžete sa hnevať, že ľudia, ktorí racionálne sa snažia rozmýšľať, vy hovoríte, že teda ste strana zdravého rozumu, tak ľudia, ktorí zdravým rozumom sa na to pozerajú, nevidia tam na tom rozhodovaní absolútne nič zdravé. Skôr tam vidia patologickú schopnosť povaliť čokoľvek, čo by mohlo oligarchiu a zlodejov zo slovenskej politiky vyčistiť. A tretíkrát. To už je patológia, to už je chyba v systéme. A zároveň, čo ma naozaj veľmi mrzí, povaliť vládu za to, že politici, druhí politici alebo vláda, ktorej som súčasťou, pomáha v ťažkej chvíli rodinám. To ste si už naozaj mohli nájsť nejakú inú takú zámienku, neviem, možno hodnotovú alebo niečo. Ale búrať vlastnú vládu, vydierať svojich koaličných partnerov, pretože moji traja ostatní koaliční partneri sa rozhodli pomôcť rodinám? V čase kedy máme 15-krát vyššie ceny elektriny, 15-krát vyššie ceny plynu idem brojiť proti vlastnej vláde za to, že vláda robí to, čo by si robiť mala. Ale ono to jedno do druhého zapadá, zapadá to aj do toho vášho prístupu. My sme, ja som s vami absolvoval možno desať tých rokovaní. Koalične sme ich absolvovali tuším štyri hĺbkové, to boli 3-4 hodinové stretnutia. Na ani jednom ste neboli schopní povedať jedno jediné opatrenie, ako pomôcť ľuďom, len ste dokolečka verklikovali, nie, nie, nie, nie, nie, nie a jediné opatrenie bolo ústami vášho predsedu Richarda Sulíka – nerobme nič. Tá inflácia sa poddá. Ony tie ceny klesnú, nerobme nič. Ale to je tak isto primitívny prístup jako pri covide. Povedať si, že nám nezáleží na živote dôchodcov, lebo však ušetríme na dôchodku. To je to najbezcitnejšie, čo ja som v slovenskej politike počul. A, bohužiaľ, takýto istý prístup voči rodinám v núdzi, áno, priznávam táto pomoc pôjde aj tým rodinám niektorým, ktoré tú pomoc možno nepotrebujú, ale identifikovať len tých, ktorí presne tú pomoc potrebujú, by bolo výrazne drahšie, ako pomôcť naozaj všetkým a zaviesť v podstate systém reverzný alebo opačný ako niekedy za komunistov bola tzv. staromládenecká daň, že v tomto prípade, áno, rodina s deťmi de facto platí nižšie dane, lebo daňový bonus je zníženie daní alebo je to daňová vratka. Čiže v podstate čím viac detí máš, čím lepšie zarábaš, viac sa snažíš, tým platíš nižšie dane. Však to je fér prístup, motivačný. A ešte raz, budem sa iba opakovať. Nabudúce, prosím ťa, skús si aspoň prečítať novelu, ktorú kritizuješ, si predseda finančného výboru, ono by sa to patrilo, alebo požiadať niekoho na finančnom výbore, nech ti to vysvetlí, ale chápem, že ten stred našich ideí, snaha pomôcť poviem tej sociálne cítiacej časti bývalej koalície a snaha nepomôcť ľuďom v núdzi zo strany SaS, v tomto prípade, áno, padla kosa na kameň, ten stred ideí je neprekonateľný. Mrzí ma to, mrzí to nás ostatných v koalícii, že kvôli pomoci rodinám ste sa rozhodli povaliť vládu. A teda v tomto prípade už iba zopakujem nakoniec. Bol by som veľmi rád, aby tento návrh si našiel podporu medzi vami, lebo ide tam aj o smernicu, ktorú potrebujeme dostať do nášho právneho poriadku, ide tam aj o posudzovanie príjmov rodiny, čo vždy každá jedna rodina, ktorej sa to bude týkať, tak len na tom zarobí. Žiadna rodina na tom posudzovaní spoločnom nemôže prerobiť v prípade daňových bonusov a tak isto tam ide o ústretové opatrenia voči daňovníkom zo strany finančnej správy, aby finančná správa teda nešla vždy daňovníkovi po krku, že rovno prvá zásielka z finančnej správy bác, pokuta. Ale keď príde prvá zásielka, tak to bude, prvýkrát určite to bude upozornenie, pán, pani daňovníčka, túto povinnosť ste asi opomenuli, prosím vás, napravte to bez akejkoľvek sankcie. Viacero dobrých zmien. Budem veľmi rád, aby sme naozaj politiku odložili bokom. Toto sú zmeny, ktoré Slovensko potrebuje. Malé dielčie kroky, ktoré postupne systém menia k lepšiemu. Ďakujem veľmi pekne.